BORAVAK UČENIKA IV. GIMNAZIJE U ERFTSTADTU POKRAJ KÖLNA – LISTOPAD 2015.

Utorak, 5.4.2016.,20 sati

Rastanak sa našim starim novim njemačkim prijateljima iz Erftstadta…Zagrebačka zračna luka prepuna emocija..smijeh, zagrljaji, suze pa opet zagrljaji, slikanje, planovi, dogovori…

Vidjet ćemo se ponovno, sasvim sigurno. Zajedno smo proveli 7 nezaboravnih i prelijepih dana u Hrvatskoj i ovo je pravo vrijeme da se prisjetimo kako smo se uopće upoznali…

Listopad 2015.

Družina od 12 hrabrih učenica i učenika u jeku migrantske krize odlučila se za avanturu zvanu Njemačka.

Znali smo kamo idemo (Erftstadt kraj Kölna) i kako se zovu učenici-domaćini. Zahvaljujući današnjim mogućnostima komunikacije, većina se već i prije puta upoznala i pričala sa svojim domaćinima. Nakon 15 sati vožnje autobusom i vlakom stigli smo u Köln. Negdje oko Bonna počela je trema- Kakvi su? Što ako…? Ajme,ja neću znati ništa reći…i slično, ali čim smo se iskrcali znali smo da će na kraju sve biti u redu.

Dočekali su nas njemački učenici i njihovi roditelji i profesori te smo se razišli svatko na svoju stranu. Vikend smo proveli u obiteljima, svatko je radio i doživio nešto drugo. Neki su bili u muzejima, neki u gradu Kölnu, neki u kinu, neki u Phantasialandu…

U ponedjeljak smo se svi našli u školi, prepuni priča i dojmova od vikenda. Najprije smo otišli u gradsku vijećnicu, gdje nas je dočekao i primio gradonačelnik Erftstadta. Predstavio nam je grad, popričao s nama, slikali smo se i dobili poklončiće. Taj članak sa našom zajedničkom slikom kasnije je izašao i u erftstadtskim gradskim novinama.

Nijemci su nam izvrsno organizirali svaki od preostalih dana našeg boravka. Učenici su svaki dan išli u školu sa svojim domaćinima te sudjelovali u nastavi.

Popodneva su bila rezervirana za izlete. Vidjeli smo i doživjeli jako puno toga, teško je uopće i nabrojati sve. Posjetili smo i razgledali Köln, divili se katedrali i rijeci Rajni te prekrasnoj staroj gradskoj jezgri. Tu smo naravno obavili i veći dio shoppinga ☺

Bili smo i u prekrasnom srednjovjekovniom gradu Aachenu , gdje je okrunjen i pokopan Karlo Veliki. Obišli smo i dvorac Brühl te jedan od najpoznatijih njemačkih povijesnih muzeja Haus der Geschichte (Kuća povijesti) u slikovitom nekadašnjem njemačkom glavnom gradu Bonnu. Nezaobilazna destinacija u Bonnu, je naravno bio i poseban ogroman Haribo dućan, gdje smo do kraja potrošili svoj džeparac.

Sedam dana je prošlo strahovito brzo, toga smo zapravo tek postali svjesni u vlaku na povratku. Bilo nam je drago što smo upoznali nove prijatelje i bili smo sretni što ćemo ih i mi uskoro ugostiti i imati priliku pokazati im barem djelić naše prekrasne domovine…

Tamara Keglević, prof.